তারিখ যদি হয় ৬ মার্চ, তাহলে মহেন্দ্র সিংহ ধোনি হাসতে হাসতেই জিতবেন। অন্তত শেষ তিন বছর যা পরিসংখ্যান, তাতে এই নির্দিষ্ট তারিখে ধোনি অপরাজিত থেকেছেন বারবার।
এদিন অর্থাৎ সোমবারও ক্যালেন্ডারের পাতায় ৬ মার্চ। এদিনও অপরাজিত মাহি। কল্যাণীতে ৬ মার্চ ধোনি জিতে ঝাড়খণ্ডকে বিজয় হাজারে ট্রফির নক আউট (কোয়ার্টার ফাইনাল) পর্বে পৌঁছে দিলেন। অর্থাৎ ৬ মার্চ তারিখ পৃথিবীর কোনও শক্তিই ধোনিকে হারাতে পারে না। আরও একবার তা প্রমাণ হয়ে গেল।
৬ মার্চে ধোনির জয়জয়কারের ইতিহাস একনজরে দেখে নেওয়া যাক—  
৬ মার্চ,২০১৫— বিশ্বকাপের আসর বসেছিল নিউজিল্যান্ড-অস্ট্রেলিয়ায়। পুল-বি'র ম্যাচে ওয়েস্ট ইন্ডিজের বিরুদ্ধে ১৮৩ রানের লক্ষ্যে নেমেছিল ভারত। একসময়ে ৭৮ রানে চার উইকেট হারিয়ে রীতিমতো বিপদে পড়ে গিয়েছিল ভারত। সেই জায়গা থেকে প্রথমে রবীন্দ্র জাদেজা ও পরে রবিচন্দ্রন অশ্বিনকে সঙ্গে নিয়ে ৬৫ বল বাকি থাকতেই ৪ উইকেটে ম্যাচ জিতে নেন মাহি। ৫৬ বলে ৪৫ রানের অপরাজিত ইনিংস খেলেছিলেন ধোনি। ক্যারিবিয়ানদের হারিয়ে ভারত পৌঁছে যায় বিশ্বকাপের সুপার-এইট-এ।
৬ মার্চ,২০১৬— গতবছর এই দিনে বৃষ্টিস্নাত মীরপুরের শের-ই-বাংলা স্টেডিয়ামে এশিয়া কাপের ফাইনালে মুখোমুখি হয়েছিল ভারত ও বাংলাদেশ। বৃষ্টির জন্য কুড়ি ওভার থেকে ম্যাচের ওভার সংখ্যা কমে দাঁড়ায়  ১৪ ওভারে। বাংলাদেশের জবাবে ব্যাট করতে নেমে বিরাট কোহলি- শিখর ধাওয়ান জুটি ম্যাচের দখল নিয়ে নিয়েছিলেন। পঞ্চাশ করার পরে ধাওয়ান ফিরে গেলে ক্রিজে নামেন ধোনি। শেষ ওভারে ছক্কা হাঁকিয়ে ভারতকে এশিয়া কাপ জেতান ধোনি। রেকর্ড ষষ্ঠ বার এশিয়া সেরা হয় ভারত। 
৬ মার্চ, ২০১৭— এ বার আর আন্তর্জাতিক ম্যাচ নয়। ঘরোয়া বিজয় হাজারে ট্রফিতে ধোনির ঝাড়খণ্ডের বিরুদ্ধে নেমেছিল জম্মু-কাশ্মীর। ধোনি টসে জিতে জম্মু-কাশ্মীরকে প্রথমে ব্যাট করেত পাঠান। ১৮৪ রানে অলআউট হয়ে যায় জম্মু-কাশ্মীর। ব্যাট করতে নেমে ঝাড়খণ্ড বেশ ভালই এগোচ্ছিল। কুমার দেবব্রত ৭৮ রান করেন। ধোনি যখন ব্যাট হাতে নামেন তখন ঝাড়খণ্ডের জেতার জন্য আর ১৬ রান দরকার। সৌরভ তিওয়ারির ৩০ ও ধোনির অপরাজিত ১৯ রানের ইনিংস ঝাড়খণ্ডকে নিয়ে যায় কোয়ার্টার ফাইনালে। শর্ট বলে ছক্কা হাঁকিয়ে ধোনি জয় নিশ্চিত করেন।